Nóg ŉ Amcu-beampte doodgeskietJoseph Mathunjwa, Amcu-president. Foto: ANA/Jonisayi Maromo Die Association of Mineworkers and Construction Union (Amcu) het gesê hy sal nie geïntimideer word nie ondanks die feit dat nog een van die vakbond se senior beamptes Vrydagaand by die Lonmin-mynnedersetting in Wonderkop naby Rustenburg doodgeskiet is. “[Vrydagaand] is nóg een van ons leiers doodgeskiet. Hierdie keer was dit Mvelisi Biyela, ons gesondheids- en veiligheidsbeampte by Lonmin. Hy is [om 20:30] buite sy huis doodgeskiet ten aanskoue van sy vrou en sesjarige dogter,” het Joseph Mathunjwa, Amcu-president, gesê. Dit bring die getal Amcu-beamptes wat die afgelope paar maande vermoor is op vyf te staan. “Sy dood het ons geskok gelaat, maar steeds vasbeslote om hierdie aanslag te oorwin. Diegene wat dink hul lafhartigheid kan ŉ magtige vakbond oorwin wat gebou is op die gees van talle wat die hoogste prys daarvoor betaal het, moet weer dink. Ons sal nie geïntimideer word nie. Ons sal nie oorgee nie,” het Mathunjwa gesê. “[Vrydagaand] se moord sê vir ons daar is ŉ oorlog teen Amcu verklaar en indien dit dan ŉ oorlog is, weet dat ons gaan baklei. Ons het nie en glo ook nie in moordmasjiene om oorlog te voer nie. Ons sal nie baklei met koeëls, vuurwapens en anonieme huurmoordenaars nie, maar met massa-optrede.” “Ons sal veg met ŉ baie sterker wapen – die eenheid van Amcu, die eenheid van mynwerkers, die eenheid van die werkersklas. Dit is verregaande dat die moord op ons lede voortgaan, byna op ŉ daaglikse basis, sonder enige reaksie van die regering, die mynbedryf of die media.” Mathunjwa het gesê hy wonder of die nuwe “veldtog teen Amcu” deur die staat en sy bondgenote gedryf word met die hoop om Amcu te onderdruk. “Ons lede sal nie soos vlieë omkom nie. Ons sal terugbaklei en hard baklei. Ons soek nie krokodiltrane van die regering of die media oor optrede wat werksgeleenthede in gedrang bring nie. Wat van die gebrek aan optrede wat lewens in gedrang bring?” Niemand is nog in hegtenis geneem vir enige van die moorde op Amcu-beamptes die afgelope paar maande nie. Mathunjwa het gesê Amcu het sy eie private ondersoek na die moorde gedoen en die bewyse wat hy ingesamel het aan die polisie oorhandig. “Op die punt om inhegtenisnemings te maak is die polisie deur ŉ hoër gesag weerhou,” het hy gesê. Hy het gesê Mathunjwa sal Dinsdag ŉ mediakonferensie hou om sy veldtog van massa-optrede aan te kondig.